আচমকাই মোদির বঙ্গ-সফর বাতিল করল বিজেপি

কলকাতা: প্রধানমন্ত্রী মোদির (Narendra Modi) বঙ্গ-সফর বাতিল করল বিজেপির হাই-কম্যান্ড। ডিসেম্বরের মধ্যে বাংলায় ১০ সভা করার কথা প্রধানমন্ত্রীর। প্রশ্ন উঠেছে, আগামী বিধানসভা নির্বাচনে (Bengal Assembly Election 2026) ফের পরাজয় নিশ্চিত জেনেই কি মোদির সভা স্থগিত করে দিল? হঠাৎ-ই মোদির বাংলা সফর স্থগিত করে দিল বিজেপির হাই কম্যান্ড।

রাজ্যে আগামী বছরের বিধানসভা নির্বাচনের কথা মাথায় রেখে এ বছর ডিসেম্বরের মধ্যে রাজ্যে ১০টি জনসভা করার কথা ছিল প্রধানমন্ত্রীর। কিন্তু মোদির সফর বাতিল করল গেরুয়া শিবির। রাজ্যে বিজেপির ১০টি সাংগঠনিক বিভাগ রয়েছে। প্রতি বিভাগে একটি করে মোট ১০টি জনসভা করার কথা ছিল মোদির। ১০টি জনসভার মধ্যে ৩টি সভা ইতিমধ্যেই হয়ে গিয়েছে। চতুর্থ সভা ছিল রানাঘাটে। কিন্তু বিজেপি সূত্রে খবর, দিল্লির নির্দেশে এই সভাও স্থগিত করা হয়েছে। ফলে আপাতত রাজ্যে প্রধানমন্ত্রীর কোনও জনসভাই নেই। প্রসঙ্গত, গত মে মাসে উত্তরবঙ্গের আলিপুরদুয়ার, জুলাইয়ে পশ্চিম বর্ধমানের দুর্গাপুর এবং আগস্টে উত্তর ২৪ পরগনার দমদমে জনসভা করে গিয়েছেন প্রধানমন্ত্রী মোদি। হঠাৎই দিল্লি থেকে রাজ্য বিজেপি নেতৃত্বকে প্রধানমন্ত্রীর সভা স্থগিতের কথা জানানো হয়েছে। কেন বাতিল হল, তা এখনও স্পষ্ট নয়।

আরও পড়ুন: মুখ্যমন্ত্রীর বক্তব্যের সময় বিধানসভায় তুমুল হট্টগোল, দেখুন কী অবস্থা

বিধানসভা নির্বাচনকে নজরে রেখে কর্মসূচি হয়েছে, তিনটিতেই জনসভার পাশাপাশি প্রশাসনিক সভাও হয়েছে। জনসভায় প্রত্যাশিত ভাবেই রাজনৈতিক বার্তা দিয়েছেন মোদি। মোদির আক্রমণের লক্ষ্য ছিল তৃণমূল। অনুপ্রবেশ, দুর্নীতি, বাঙালি অস্মিতা ইত্যাদি ইস্যুতে বারবার তৃণমূলকে বিঁধেছেন। যদিও প্রতিবারই তৃণমূল পাল্টা দিয়েছে। রাজনৈতিক পর্যবেক্ষকরা বলছেন, বাংলায় বিজেপির ভবিষ্যৎ নেই, এটা বুঝেই নির্বাচনের এত আগে প্রধানমন্ত্রীর পর পর সফর বন্ধ করেছে পদ্ম শিবিরের শীর্ষ নেতারা। বাংলায় যে এবারও বিজেপি সুবিধা করতে পারবে না, গেরুয়া হাই কম্যান্ড এটা ইতিমধ্যেই বুঝতে পেরেছে।

অন্য খবর দেখুন